Okresná prokuratúra Bratislava II 
Kvetná 13, 820 05 Bratislava 25 	

Sp. zn. : 1 Pv 855/13/1102	Bratislava II, 10.2.2014
EEČ : 2-9-37-2014

U Z N E S E N I E

Trestná vec:	obvinený XXXXX 
Zločin:	Týranie blízkej osoby a zverenej osoby podľa § 208 odsek 1 písmeno a, písmeno b, odsek 2 písmeno d Trestného zákona

Rozhodol: 	prokurátor Okresnej prokuratúry Bratislava II
Podľa § 215 odsek 1 písmeno e Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
v období od mesiaca augusta 2013 do 21. septembra 2013 v Bratislave vo Vlčom hrdle 56 v spoločnej domácnosti v byte č. 710, fyzicky a psychicky týra a spôsobuje príkoria svojej manželke Soni Rafaelovej, synovi XXXXX, narodenému 07. 10. 1990, ako aj ich dvom ďalším maloletým deťom dcére XXXXX a synovi XXXXX tým spôsobom, že poškodenú XXXXX opakovane fyzicky napáda údermi päsťou do oblasti tváre, následkom čoho jej vybil dva predné horné zuby s krvácaním z oblasti ďasien a škrtením pod  krkom, fyzicky útočí na ich maloletú dcéru Lindu údermi rúk do oblasti tváre a kopmi do brušnej oblasti, pričom jeho agresivita sa v poslednom období neustále stupňuje, vyhráža sa všetkým rodinným príslušníkom zabitím, poliatím toluénom, ich zapálením a odopieraním spánku, ako aj rôznym obscénnym slovným napádaním najmä poškodenej manželky Soni Rafaelovej, ktorú obviňuje z incestu s duchovnými náboženskými bytosťami a telesami „Slnkom a Mesiacom“, pričom ním spôsobené zranenia poškodenej XXXXX a maloletej dcére XXXXX si nevyžiadali lekárske ošetrenie a práceneschopnosť.

lebo obvinený nebol v čase činu pre nepríčetnosť trestne zodpovedný

Odôvodnenie:
	Uznesením vyšetrovateľa PZ 1. oddelenia všeobecnej kriminality odboru kriminálnej polície  Okresného riaditeľstva PZ XXXXX II bolo pod spisovou značkou XXXXX dňa 21. 09. 2013 v zmysle § 199 ods. 1 Trestného poriadku začaté trestné stíhanie a podľa § 206 ods. 1 Trestného poriadku vznesené obvinenie XXXXX za zločin týrania blízkej osoby a zverenej osoby podľa § 208 ods. 1 písm. a), písm. b), ods. 2 písm. d) Trestného zákona s poukazom na ustanovenie § 138 písm. j) Trestného zákona. 

Vyšetrovateľ PZ po vykonanom dokazovaní ukončil vyšetrovanie návrhom na zastavenie trestného stíhania obvineného z 27. 01. 2014 z dôvodov uvedených v § 215 ods. 1 písm. e) Trestného poriadku, ďalej len pre nepríčetnosť obvineného. 

V zmysle § 23 Trestného zákona, kto pre duševnú poruchu v čase spáchania činu inak trestného nemohol rozpoznať jeho protiprávnosť alebo ovládať svoje konanie, nie je za tento čin trestne zodpovedný, ak tento zákon neustanovuje inak.

Podľa  § 215 ods. 1 písm. e ) Trestného poriadku prokurátor zastaví trestné stíhanie, ak obvinený nebol v čase činu pre nepríčetnosť trestne zodpovedný.

Preskúmaním spisového materiálu som zistil, že existuje dôvodný predpoklad, že skutok, pre ktorý sa trestné stíhanie viedlo spáchal obvinený a má aj znaky ustáleného trestného činu, ktorý je zločinom. Použitie kvalifikovanej skutkovej podstaty ustáleného trestného činu zločinu týrania blízkej osoby a zverenej osoby podľa § 208 ods. 1 písm. a), písm. b), ods. 2 písm. d) Trestného zákona zodpovedá ustanoveniam § 138 písm. j) Trestného zákona, ak útok páchateľa smeroval voči najmenej trom blízkym osobám žijúcim s obvineným v spoločnej domácnosti.

Z jednotlivých svedeckých výpovedí rodinných príslušníkov obvineného, najmä výsluchom manželky obvineného poškodenej XXXXX a ich maloletej dcéry XXXXX a syna XXXXX, žijúcich s ním v spoločnej domácnosti bolo preukázané, že útoky obvineného sa voči rodinným príslušníkom, či už slovné alebo fyzické za posledné obdobie 2 mesiacov stupňovali, vyznačujú sa hrubosťou, bezcitnosťou a najmä bezohľadnosťou, ktoré poškodení ako obete domáceho násilia pociťujú ako ťažké príkorie. 

Podľa jednotlivých vyjadrení svedkov na adresu obvineného, tento má halucinácie, pričom euforický stav si privodzuje sám čuchaním prchavých látok, s ktorými prichádza do styku pri výkone brigádnickej činnosti.   

	Vzhľadom na okolnosti skutku, najmä ak v priebehu objasňovania skutku vyšli najavo  pochybnosti o duševnom zdraví obvineného, boli vyšetrovateľom PZ na základe príkazu sudcu vecne a miestne príslušného okresného súdu XXXXX II pribratí do konania dvaja znalci z odboru zdravotníctva a farmácie, odvetvie psychiatria XXXXX a XXXXX za účelom vyšetrenia duševného stavu obvineného.

Zo záverov znaleckého posudku vyplýva, že obvinený v čase spáchania trestného činu trpel duševnou chorobou akútnou paranoidnou psychózou, pričom v čase činu a aj v minulosti bol závislý od psychostimulačnej látky toluénu. Vzhľadom k tomu bola miera rozpoznávacích a ovládacích schopností výrazne narušená, obvinený v čase činu nebol spôsobilý ovládať svoje konanie. V súčasnej dobe obvinený chápe zmysel trestného konania iba čiastočne a s prihliadnutím na zistenú duševnú chorobu, znalci odporúčajú ochranné liečenie ambulantnou formou. 

S poukazom na závery znaleckého posudku, o ktorých pravdivosti nebol zistený dôvod pochybovať je zrejmé, že obvinený v čase útoku na zákonom chránený záujem nemohol rozpoznať jeho protiprávnosť a ani ovládať svoje konanie pre duševnú poruchu,  teda podľa citovaného ustanovenia  § 23 Trestného zákona nebol ani tresne zodpovedný.

Vzhľadom na vyššie uvedené zistenia som rozhodol tak, ako je uvedené v enunciáte tohto rozhodnutia.    

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Svetozár Chabada
prokurátor